“จักรกฤศฏิ์” ยันชัด THAI ดำเนินธุรกิจตามปกติ แม้เข้าแผนฟื้นฟูฯ
"จักรกฤศฏิ์" ยันชัด THAI ดำเนินธุรกิจตามปกติ แม้เข้าแผนฟื้นฟูฯ
"จักรกฤศฏิ์" ยันชัด THAI ดำเนินธุรกิจตามปกติ แม้เข้าแผนฟื้นฟูฯ
19 พ.ค. 2563

นายจักรกฤศฏิ์ พาราพันธกุล รองประธานกรรมการคนที่ 2 รักษาการแทนกรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า ในวันนี้ คณะรัฐมนตรีได้มีมติเห็นชอบให้บริษัท ดำเนินการตามแผนฟื้นฟูธุรกิจภายใต้กระบวนการฟื้นฟูกิจการของศาลล้มละลายกลาง โดยให้บริษัทดำเนินกิจการตามปกติ ซึ่งการเข้าสู่กระบวนการฟื้นฟูกิจการแม้จะเป็นการดำเนินการภายใต้พระราชบัญญัติล้มละลาย แต่ไม่ได้มีจุดมุ่งหมายในการเลิกหรือชำระบัญชีบริษัท หรือไม่ได้มุ่งหมายให้บริษัท ต้องตกเป็นบุคคลล้มละลายแต่อย่างใด
ทั้งนี้ ในทางตรงกันข้าม การเข้าสู่กระบวนการฟื้นฟูกิจการภายใต้กฎหมายในครั้งนี้ จะส่งผลให้บริษัทสามารถบรรลุวัตถุประสงค์ของแผนฟื้นฟูธุรกิจได้อย่างมีประสิทธิภาพตามขั้นตอนต่าง ๆ ซึ่งมีกฎหมายรองรับและให้ความคุ้มครองอย่างเป็นธรรมแก่ผู้ที่เกี่ยวข้องทุกฝ่าย ทั้งบริษัทยังสามารถประกอบธุรกิจปกติต่อไปได้ตลอดระยะเวลาที่อยู่ในกระบวนการฟื้นฟูกิจการ ไม่ว่าจะเป็นการให้บริการขนส่งผู้โดยสารไปยังจุดหมายปลายทางของการบินไทยทั่วโลก หรือการขนส่งสินค้าไปรษณียภัณฑ์อย่างต่อเนื่อง ซึ่งจะดำเนินการควบคู่ไปกับการฟื้นฟูองค์กรเพื่อปรับปรุงประสิทธิภาพในการดำเนินงานและพัฒนาคุณภาพของผลิตภัณฑ์และการบริการให้ดียิ่งขึ้นต่อไป
โดยบริษัทมุ่งมั่นอย่างเต็มที่ในการดำเนินการทุกวิถีทางเพื่อฝ่าวิกฤติครั้งนี้ ซึ่งถือเป็นก้าวสำคัญในการเปลี่ยนแปลงบริษัทไปในทางที่ดีขึ้นอย่างยั่งยืน
ทั้งนี้ บริษัทขอบคุณผู้เกี่ยวข้องทุกภาคส่วน ซึ่งรวมถึงผู้ถือหุ้น คู่ค้า พันธมิตรทางการค้า โดยเฉพาะอย่างยิ่งลูกค้าและผู้โดยสารทุกท่านที่ยังคงให้การสนับสนุนและมอบความไว้วางใจให้บริษัทได้มีโอกาสให้บริการต่อไป โดยบริษัทพร้อมจะกลับมาดำเนินกิจการและทำการบินอย่างเต็มศักยภาพในทันทีเมื่อสถานการณ์โรคระบาดโควิด-19 คลี่คลายลงแล้ว
 